# Monty Python's Flying Circus

Monty Python's Flying Circus és una sèrie de televisió britànica creada i protagonitzada pel grup d'humoristes Monty Python. Consta de quatre temporades, amb un total de 45 capítols. Aquesta es basava en sketchs breus que en moltes ocasions incloïen una important càrrega de crítica social, i la majoria de les obres fregaven l'absurd total. El primer episodi va ser emès el 5 d'octubre de 1969 per la BBC i la sèrie va seguir en antena fins a 1974, ha estat reemitida en multitud d'ocasions a diferents països.
Els Pythons interpreten la majoria dels personatges de la sèrie, juntament amb els membres del repartiment de suport, com ara Carol Cleveland (coneguda per l'equip com la "Seventh Python"), Connie Booth (la primera esposa de Cleese), el productor de la sèrie Ian MacNaughton, Ian Davidson, el músic Neil Innes, i Fred Tomlinson i els Fred Tomlinson Singers per als números musicals.
Els títols d'inici de la sèrie tenien com a tema musical la marxa de John Philip Sousa »The Liberty Bell» publicada per primer cop el 1893.

## Personatges recurrents

Els capítols de la sèrie no seguien una història lineal i coherent, sinó que es componia simplement d'esquetxos. Malgrat això, hi havia diversos personatges que es repetien.
* Arthur Pewtey (Palin), un home extremadament avorrit i socialment inepte. Sol aparèixer com una figura d'autoritat, que és una paròdia de la classe alta dirigent britànica.
* El reverend Arthur Belling (Chapman i Palin) és un vicari de comportament excèntric. Fa una crida als bojos per a conduir-los a una bogeria sana.
* El nàufrag (Palin) apareix sempre amb una llarga barba i roba descurada. Fa la seva aparició a llocs més estranys i sempre diu «és...» per a ser tallat i donar pas als títols de crèdit animats de Terry Gilliam.
* El locutor de la BBC (Cleese). Està sempre assegut darrere d'un escriptori i vestit amb un smoking. La seva única frase és «I ara una cosa completament diferent». Amb el temps la frase va esdevenir la més coneguda del grup i va donar nom al primer llargmetratge..
* Els Gumbys (tot el grup) són uns ximples vestits tots de manera idèntica; botes altes, pantalons de tirants, bigoti de raspall i un mocador al cap. Solen mantenir els braços en posició simiesca i parlant alt i síl·laba per síl·laba. Son una paròdia del típic anglès de classe obrera.
* El cavaller amb un pollastre cru (Gilliam) que colpeja les persones al cap quan diuen una cosa especialment absurda.
* L'organista nu (Gilliam i Jones) apareix en seqüències de pocs segons.
* La Inquisició espanyola (Palin, Gilliam i Jones) apareix quan algú la nomena. La seva frase és «Ningú espera la Inquisició espanyola».

## Innovacions

Monty Python’s Flying Circus va suposar una revolució important dins del món de la comèdia i la televisió per diversos motius.
En primer lloc, cal destacar que la sèrie va trencar la concepció contemporània de les sèries televisives de comèdia. Tot i que els programes d'esquetxos no eren una innovació, Monty Python’s Flying Circus jugava tant amb el seu format clàssic com amb les expectatives que tenia el públic d’aquest tipus de contingut d’una manera mai vista.
En tots els capítols, sovint es trenca la quarta paret, apareixen personatges que interrompen els esquetxos, l’escena de crèdits apareix en moments aleatoris del capítol (o no apareix), es fan transicions a sketxos nous en moments inesperats, s'utilitzen animacions combinades amb escenes reals, etc. La sèrie desconstrueix constantment el mitjà en el qual es transmet, jugant amb les normes clàssiques de la televisió.
Aquest fet aportava un cert surrealisme que també és visible en el contingut de la sèrie. El grup mesclava el clàssic humor britànic amb escenes absurdes, surrealistes o satíriques, allunyant-se completament del tipus d’humor d'altres programes del moment com The Frost Report. A més rebutjava sovint l’ús del punchline.
D’altra banda, tot i tenir molt presents elements de crítica social, els seus sketchs no feien referència directa a esdeveniments reals concrets, com era recurrent en altres programes. És a dir, la crítica i la burla es feien envers actituds de la població o normes de la societat més que no pas fets polítics o socials específics. Això s’aconseguia a través de personatges arquetípics que representaven grups socials i no individus concrets. Aquesta és una de les característiques que ha permès que continuï sent rellevant avui en dia.

## Premis i distincions

| Any | Premi | Categoria | Nominat(s) | Resultat |
| 1970 | Premis BAFTA de televisió | Premi Especial | Monty Python's Flying Circus Per la producció, redacció i representacions. | Guanyador |
| 1970 | Premis BAFTA de televisió | Premi Especial | Terry Gilliam Pels gràfics. | Guanyador |
| 1970 | Premis BAFTA de televisió | Millor entreteniment lleuger | John Howard Davies Ian MacNaughton | Nominat |
| 1970 | Premis BAFTA de televisió | Millor personalitat d'entreteniment lleuger | John Cleese | Nominat |
| 1970 | Premis BAFTA de televisió | Millor guió | Equip de guionistes | Nominat |
| 1971 | Premis BAFTA de televisió | Millor actuació d'entreteniment lleuger | John Cleese | Nominat |
| 1971 | Premis BAFTA de televisió | Millor producció d'entreteniment lleuger | Ian MacNaughton | Nominat |
| 1973 | Premis BAFTA de televisió | Millor actuació d'entreteniment lleuger | Monty Python | Nominat |
| 1973 | Premis BAFTA de televisió | Millor programa d'entreteniment lleuger | Ian MacNaughton | Guanyador |
| 1975 | Premis BAFTA de televisió | Millor programa d'entreteniment lleuger | Ian MacNaughton | Nominat |
| 2008 | Online Film & Television Association Awards | OFTA TV Hall of Fame | Monty Python's Flying Circus | Guanyador |
A una llista del British Film Institute per a determinar les millors sèries de televisió britàniques de tots els temps elaborat per professionals de la indústria, el Monty Python's Flying Circus va ser col·locat en cinquè lloc. A la llista dels 50 millors esquetxos britànics del Channel 4 van aparèixer cinc dels Monty Python.
* #2 – Dead Parrot
* #12 – The Spanish Inquisition
* #15 – Ministry of Silly Walks
* #31 – Nudge Nudge
* #49 – The Lumberjack Song
La sèrie va quedar en cinquè lloc en la llista de la TV BFI 100, elaborat pel British Film Institute en 2000, i votat pels professionals del sector. La revista Time va incloure la sèrie en la seva llista 2007 dels 100 Best TV Shows of All Time.

## Llegat

Després d'aquesta sèrie, el grup Monty Python ha fet pel·lícules i obres teatrals. En informàtica, els termes spam i el llenguatge de programació Python deriven d'aquesta sèrie. El 2013, Gran Bretanya ha elaborat un nou examen de ciutadania, que inclou nombroses qüestions relatives a la cultura popular, incloent preguntes sobre Shakespeare, Stonehenge o els propis Monty Python.

## Components del grup

* Eric Idle
* Michael Palin
* John Cleese
* Terry Gilliam
* Terry Jones
* Graham Chapman

## Referències

* ↑ «Fred Tomlinson, singer on Monty Python – obituary». The Daily Telegraph, 02-08-2016.
* ↑ «Fred Tomlinson, Singer Who Led a 'Monty Python' Troupe, Dies at 88». New York Times, 04-08-2016.
* ↑ All Music Guide to Classical Music: The Definitive Guide to Classical Music. San Francisco, CA: Backbeat Books, 2005. Retrieved February 11, 2018
* ↑ «Monty Python’s Flying Circus» (en anglès). Definitive Decades, 13-02-2024. [Consulta: 22 novembre 2024].
* ↑ «The legacy of Monty Python» (en anglès). The diamondback. [Consulta: 22 novembre 2024].
* 1 2 «Monty Python’s Flying Circus» (en anglès). Britannica. [Consulta: 22 novembre 2024].
* ↑ «Channel 4's 50 Greatest Comedy Sketches». Channel4.com. Arxivat de l'original el 27 juny 2009. [Consulta: 14 juliol 2009].
* ↑ «The 100 Best TV Shows of All-TIME». TIME, 06-09-2007 [Consulta: 14 juliol 2009]. Arxivat 26 de febrer 2009 a Wayback Machine. «Còpia arxivada». Arxivat de l'original el 2009-02-26. [Consulta: 14 març 2022].
* ↑ «General Python FAQ — Python 2.7.10 documentation». python.org.
* ↑ «Weird but true». New York Post, 28-01-2013 [Consulta: 24 juliol 2013].

## Bibliografia

* Landy, Marcia. Monty Python's Flying Circus. Wayne State University Press, 2005. ISBN 0-8143-3103-3.
* Larsen, Darl. Monty Python's Flying Circus: An Utterly Complete, Thoroughly Unillustrated, Absolutely Unauthorized Guide to Possibly All the References From Arthur "Two Sheds" Jackson to Zambesi. Scarecrow Press, 2008. ISBN 9780810861312.
* Larsen, Darl. Monty Python's Flying Circus: An Utterly Complete, Thoroughly Unillustrated, Absolutely Unauthorized Guide to Possibly All the References From Arthur "Two Sheds" Jackson to Zambesi, Volumes 1 and 2. Scarecrow Press, 2013. ISBN 9781589797123 (vol. 1) and ISBN 9781589798076 (vol. 2)

## Enllaços externs

* British Film Institute Screen Online